James Stirling

**James Frazer Stirling** (22. travnja 1926.-25. lipnja 1992.) je bio škotski arhitekt; među kritičarima i kolegama priznat kao jedan od najvažnijih i najutjecajnijih arhitekata druge polovice 20. stoljeća.

## Biografija

Iako je općeprihvaćena godina njegova rođenja u Glasgowu 1926., njegov dugogodišnji prijatelj, Colin St John Wilson, trdi kako je Stirling rođen 1924. god. James Stirling je pohađao Srednju školu Quarry Bank u Liverpoolu, a tijekom Drugog svjetskog rata pridružio se „Crnoj straži” Škotske kraljevske brigade (3 SCOTS), te padobranskoj postrojbi s kojom je sudjelovao u desantu tijekom „Dana D” (Operacija Neptun) i bio je dvaput ranjen prije povratka u Britaniju.

Studirao je arhitekturu od 1945.-50. na Sveučilištu u Liverpoolu, gdje je poput mnogih mladih arhitekata počeo ispitivati i donekle podrivati teorijske koncepte moderne arhitekture. Njegov razvoj je uvelike poticao njegov učitelj i prijatelj, Colin Rowe, koji ga je i upoznao s eklektičarskim duhom koji mu je omogućio inspiraciju djelima iz gotovb cijele povijesti, od starog Rima do baroka, te od Franka Lloyda Wrighta do Alvara Aalta. Godine 1956., s James Gowan osnovao je ured *Stirling i Gowan* čije je najpoznatije djelo Zgrada fakulteta inženjerstva u Leicesteru koji se odlikuje svojim tehničkim i geometrijskim formama, ali i Stirlingova, kasnije jako česta, uporaba izometričke ptičje perspektive. 

Od 1963. on vodi svoj samostalni ured, a od 1971. godine partner mu postaje Michael Wilford, koji je radio s njim od 1960. U 1970-ima Stirling mijenja svoj arhitektonski pristup, te se prije pojave racionalističke škole ili brutalista Stirling pretvara u jednog od glavnih predstavnika eklektične postmoderne. Nova državna galerija u Stuttgartu (*Neue Staatsgalerie Stuttgart*) se u tom smislu smatra učinkovitim remek-djelom koje rukuje nizom regionalnih i nacionalnih odlika koje grade povijest.

God. 1978. Stirling je dobio medalju Alvar Aalto, a 1981. slavnu Pritzkerovu nagradu za arhitekturu, koja se često naziva i „Nobelovom nagradom za arhitekturu”. Netom prije smrti 1992. god. dobio je vitešku titulu. Budući da je njegov ured *Stirling-Michael Wilford* nastavio raditi poslije njegove smrti, mnogi objekti, poput Zgrade sveučilišta za glazbu i scenske umjetnosti u Stuttgartu (1993.-94.), ostvareni su posthumno.

Nagrada Kraljevskog instituta britanskih arhitekata (RIBA) za izvrsnost, najprestižnija nagrada britanskih arhitekata, je 1996. godine po njemu nazvana *Stirling prize*.

## Djela

Uspjeh Stirlingove arhitekture leži u njegovoj sposobnosti da suptilno uklopi brojne, gotovo enciklopedijske, izvore iz povijesti arhitekture, s jasnom vizijom snažnih i pouzdanih poteza u cilju obnove urbanih formi. Može se reći kako je njegova arhitektura u njegovo vrijeme bila pobunom protiv konformiteta. Gotovo uvijek je izazivao uzbunu britanske kritike koja nije propuštala priliku da ga napadne na svakom koraku, što je dovelo do njegovog velikog djelovanja u inozemstvu.

### Kronolški popis važnijih djela
* Zgrada odjela inženjerstva Sveučilišta u Leicesteru, Ujedinjeno Kraljevstvo (1959.-1963.)
* Knjižnica fakulteta povijesti, Cambridge, UK (1964.-67.)
* Spavaonica Sveučilišta St. Andrews, Edinburgh, UK (1964.-68.)
* Studentski dom (Zgrada Florey), Queen's College, Oxford, UK (1966.-71.)
* Stambena zgrada *Southgate Estate*, Runcorn, UK (1967.-76.), srušeno 1992.
* Zgrada za obuku tvrtke Olivetti, Haslemere, UK (1969.-72.)
* Proširenje Sveučilišta Rice, Houston, Texas, SAD
* Centar za kazališne umjetnosti, Cornell University, Ithaca, New York, SAD (1983.-1988.)
* Nova državna galerija u Stuttgartu, Njemačka (1979.-84.)
* Muzej Arthur M. Sackler, Sveučilište Harvard, Cambridge, Massachusetts, SAD (1979.-1985.)
* Muzej umjetnosti Fogg, Cambridge, Massachusetts, SAD (1979.-85.)
* Berlinski znanstveni centar za društvena istraživanja, Njemačka (1979.-88.)
* *[[Clore Gallery]]* (za potpunu kolekciju djela Williama Turnera), proširenje Galerije Tate u Londonu, UK (1980.-85.)
* Zgrada i tvornica B. Braun Melsungen AG, Melsungen, Njemačka (1992.)
* Galerija Tate u Liverpoolu, UK (1984.-1988.)
* Sveučilište za glazbu i scenske umjetnosti, Stuttgart, Njemačka (posthumno, 1993.-94.)
* *No 1 Poultry*, London, UK (posthumno, 1994.-98.)

## Reference

* Mark Girouard, *Big Jim: The Life and Work of James Stirling*, Chatto & Windus, London, (1998., 2000.) 
* Michael Wilford i Thomas Muirhead, *James Stirling, Michael Wilford and Associates: Buildings and Projects, 1975-1992*, Thames and Hudson, 1994. 

## Vanjske veze

* James Stirling na stranicama Pritzkerove nagrade  
* James Stirling archive, Canadian Centre for Architecture